FRAZEOLOGIZMLERDIŃ QURÍLÍSÍ HÁM QURAMÍ 
 
 Frazeologizmlerdiń qurılısı 
Frazeologizmler qurılısı (strukturası) jaǵınan sóz dizbegi, jay gáp hám qospa gáp túrinde keledi. Eki komponentli, sonday-aq, teńles eki komponentli, úsh komponentli, tórt komponentli bolıp keledi hám onnan da kóp komponentlerden turadı. 
Artımda bala-shaǵam qalıp baratırǵan joq; ulımnıń ulına, kızımnıń qızına aytıp ketermen; bir úyge ne kerek – bári bar; jer jarılmadı, men kirmedim; qulaǵına altın sırǵa; quwanıshında shek joq; sol-sol eken; aspannan túskendey; awzı pisiw; shash al dese bas alıw; jaqtı kózinde; jeti júyresinen ótiw frazeologizmleriniń qurılısı hár qıylı ekenligi kórinip tur. Olardıń arasında sóz dizbegi (nominativlik) túrindegi frazeologizmlerge aspannan túskendey, jaqtı kózinde, jeti júyresinen ótiw birlikleri kiredi. Olar strukturası jaǵınan sóz dizbegine sáykes keledi. Al, artımda bala-shaǵam qalıp baratırǵan joq, ulımnıń ulına, kızımnıń qızına aytıp ketermen, qulaǵına altın sırǵa; quwanıshında shek joq, sol-sol eken, shash al dese bas alıw, bir úyge ne kerek – bári bar, jer jarılmadı, men kirmedim, awa deseń, awa deydi, nawa deseń, nawa deydi, súp demey atırıp táwir boldım dew frazeologizmleriniń qurılısı sóz dizbeginen basqasha, gáplik (predikativlik) belgilerge iye bolıwı menen ózgeshelenedi. Bul frazeologizmler de qurılısı jaǵınan hár qıylı. Olardıń arasında jay gáp hám qospa gáp túrindegi frazeologizmler bar. Bunday frazeologizmler tek formalıq jaqtan ǵana jay yamasa qospa gáp túrinde keledi. Usı gáp túrinde keliwi menen bir sózdiń mánisin ańlatadı.Ulıwma, frazeologiyalıq sóz dizbekleri mánilik jaqtan qanday bay bolsa, qurılısı jaǵınan da ózgesheliklerge iye bolıp, bul másele úlken hám tereń izertlewlerdiń nátiyjesinde anıq ilimiy sheshimin tabadı. 

Frazeologizmlerdiń quramı 
Qaraqalpaq tilindegi frazeologizmlerge tán jáne bir belgi olardıń belgili bir leksikalıq quramı menen turaqlasıwında kórinedi. Leksikalıq quramı jaǵınan frazeologizmler hár qıylı bolıp keledi. Olar kem degende leksikalıq mánige iye eki sózden de yamasa bir neshe sózden de turıwı múmkin. Mısalı: jelkesine shińgirik shabıw frazeologizmi quramı jaǵınan úsh sózden, aq degeni alǵıs, qara degeni qarǵıs frazeologizmi quramı boyınsha teńles eki bólekten – hár bir bólek úsh sózden ibarat, bir sıyırdan eki teri alıw frazeologizminiń quramı bes sózden (komponentten) ibarat. Frazeologizmlerdiń quramına sanı jaǵınan bunnan da kóp sózler kiredi. 
Belgili bir sebepler – xalıqtıń jámiyetlik-siyasiy, ruwxıy dúnyasındaǵı ózgerisler, tariyxıy jańalanıwlar, jańa kásip, óner hám t.b. payda bolıwı menen frazeologizmlerdiń quramında ózgerisler payda bolıp baradı. Bunday ózgerisler birden emes, al belgili bir dáwirlerdiń ótiwi menen júz beredi. 

